Nýtt ár gefur tilefni til að líta yfir liðið ár , hvað var gott , hvað var slæmt og hvað mátti fara betur . Og skipuleggja árið sem er að byrja , setja sér markmið og jafnvel strengja áramótaheit . Séð og heyrt spurði Hafdísi Björg um hvað hafi staðið upp úr 2019 , hvað 2020 ber í skauti sér og hvort hún setti sér áramótaheiti eða markmið . Hafdís Björg Kristjánsdóttir , fitnessdrottning og einkaþjálfari „ Það sem stóð upp úr hjá mér 2019 var náttúrlega fæðing Sigurðar , “ segir Hafdís , sem eignaðist fimmta son sinn í byrjun ársins . „ Svo var það opnun Virago sem býður upp á trimform og alls konar líkamsmeðferðir . Ég og Gunnar , eiginmaður minn , ákváðum að taka saman aftur og vinna í okkur og það gengur mjög vel . Er ótrúlega þakklát fyrir það , enda erum við sammála um það að þetta gerði okkur bara sterkari . “ Aðspurð um hvað sé fram undan á árinu 2020 segir Hafdís : „ 2020 er stórt ár og mikið fram undan , ég er að keppa aftur í fitness erlendis og hér heima . Ég er að fara að kenna SRT-teygjunudd erlendis og kenna hér heima mobility-þættina í einkaþjálfaranámi sem hefst núna í janúar . Fullt af verkefnum fram undan sem ég er mjög spennt fyrir og hlakka til að deila með öllum . “